和友人許裳題宣平里古藤
作者：張蠙
朝代：唐

paragraphs: 欲結千年茂，生來便近松。
迸根通井潤，交葉覆庭穠。
歷代頻更主，盤空漸變龍。
晝風圓影亂，宵雨細聲重。
蓋密勝丹桂，層危類遠峰。
嫩條懸野鼠，枯節呌秋蛩。
翠老霜難蝕，皴多蘚乍封。
幾家遙共翫，何寺不堪容。
客對忘離榻，僧看誤過鐘。
頃因陪預作，終夕遶枝筇。